<classify> UBORA na uwezo wa gati jipya linalojengwa katika Bandari ya Mtwara ni fursa muhimu ya uwekezaji na biashara katika mikoa ya kusini ya Lindi, Mtwara na Ruvuma.Bandari hiyo ambayo ni miongoni mwa bandari kongwe katika ukanda huu wa Afrika Mashariki, ilijengwa tangu enzi za ukoloni mwaka 1953 ikiwa na uwezo wa kuhudumia meli zenye uwezo wa tani 45,000 pekee. Kwa kutambua umuhimu wa uchumi wa taifa kupitia ukanda wa kusini, Serikali ya Awamu ya Tano chini ya Rais John Magufuli imeamua kuwekeza katika ujenzi wa gati jipya namba mbili katika bandari hiyo kwa gharama ya Sh bilioni 137.4 ambzo zote ni fedha za Serikali.Kiwango hiki cha fedha kitaifanya Bandari ya Mtwara kupitia gati hilo kuwa na uwezo wa kupokea meli zenye uwezo wa tani 65,000 na kuhudumia mzigo wa zaidi ya tani milioni moja kwa mwaka. Meneja wa Bandari ya Mtwara Juma Kijavara, anasema gati hili linajengwa na kampuni mbili za kikandarasi ya kutoka China ambayoi ni China Railway Construction Engineering Group CRCEG na China Railway Major Bridge Engineering Group Co. Ltd CRMBEG chini ya Mhandisi Msimamizi ambayo ni Kampuni ya Inros Lackner ya Ujerumani. Kijavara anasema ubora wa gati hilo unatokana na ukweli kwamba linajengwa kwenye eneo lenye kina kirefu cha maji cha asili cha mita 13 maji yanapokupwa ikilinganishwa na bandari zingine kwenye ukanda wa Afrika Mashariki na kusini zenye kina cha maji cha mita 9.5 tu.Nyuma ya gati hili kuna eneo la bahari linalojazwa udongo land reclamation lenye ukubwa wa mita za mraba 79,000 ambalo litatumika kuhifadhia mizigo. Kuhusu uimara wa gati hili, Kaimu Mhandisi wa Bandari ya Mtwara, Norbert Kalembwe, anasema linajengwa kwa nguzo maalumu zinazofikia 378. Anasema nguzo hizi zinajengwa kutoka kina cha sakafu ya bahari kwenda chini ya bahari kwa urefu wa mita 60 ambazo ndiyo nguzo ndefu na zingine zinakwenda chini urefu wa mita 40. Kalembwe anasema nguzo hizi ndizo zitakazobeba sakafu ambayo zitafungwa mashine za kuinulia mizigo, yaani winchi. Anasema gati hili litakuwa na urefu wa mita 300 na kuchukua meli zenye ukubwa wa tani 65,000 sawa na makontena 4,500 kwa wakati mmoja.Kabla ya kuanza kujenga gati hili, tulilazimika kwanza kuondoa udongo mbovu uliokuwepo ambao haukufaa kwa ujenzi wa gati. Kiasi cha udongo kilichoondolewa hapa ni mita za ujazo 565,000 na udongo mzuri unaojazwa ni mita za ujazo 250,000, anaeleza Kalembwe. Anasema uamuzi wa serikali wa kujenga gati hili unatokana na tafiti mbalimbali zilizofanywa ambazo zinaonesha kuna ongezeko la mzigo unaopitia bandari ya Mtwara na ongezeko hili linakadiriwa kufikia tani zaidi ya milioni 25 mwaka 2028.Kwa kuwa bandari siyo kisiwa, Chama cha Mapinduzi CCM Mkoa wa Mtwara kinasema Serikali ya CCM ya Awamu ya Tano chini ya Rais Magufuli inajenga miundombinu ya barabara na reli kwa ajili ya kuilisha Bandari ya Mtwara. Utekelezaji ilani ya uchaguzi Mjumbe wa Halmashauri Kuu ya CCM Taifa kutoka Mkoa wa Mtwara, Lucas Milassi, kwa niaba ya Mwenyekiti wa Chama hicho Mkoa wa Mtwara Yusuph Nannila, anasema ujenzi wa gati jipya katika bandari ya Mtwara ni maagizo ya Chama kwa serikali kupitia Ilani ya Uchaguzi ya mwaka 2015-2020.Milassi anasema ni mpango wa chama hicho kupitia serikali kuziimarisha bandari zake zote nchini zikiwemo bandari za Dar es Salaam, Tanga, Mtwara na bandari za kwenye maziwa ili ziweze kutoa huduma bora na kukidhi ushindani wa soko katika ukanda wa Afrika Mashariki na Kusini.Maandalizi ya kujenga reli ya kutoka Mchuchuma na Liganga hadi Bandari ya Mtwara nayo yanaendelea na ujenzi utaanza wakati wowote.Hivi karibuni tulikuwa na kikao na wadau kutoka maeneo ambako reli hii itapita kujadili lini hasa ujenzi uanze, reli hii itakuwa ikisafirisha makaa ya mawe kutoka Mchuchuma na Liganga hadi bandarini, pia wafanyabiashara wataitumia kusafirisha bidhaa zao, anasema Milassi. Anaongeza kuwa sambamba na reli pia barabara za kuilisha bandari hiyo mizigo nazo zinajengwa na zingine zimeshakamilika ikiwemo barabara yenye urefu wa zaidi ya kilomita 450 ya kutoka Songea, Mangaka hadi Masasi ili kuiwezesha Bandari ya Mtwara kupitia gati jipya kuihudumia kibiashara mikoa yote ya kusini na nchi jirani. Milassi anasema, Ilani ilielekeza gati namba mbili liwe na urefu wa mita 300 na Mamlaka ya Usimamizi wa Bandari nchini TPA wameshaanza kulitekeleza hili. Anasema ili kuboresha maeneo ya bandari, Chama kimeagiza kuwepo kwa mradi wa EPZ karibu na bandari na tayari kuna eneo la hekta 2,623 limeshatengwa ili kuruhusu wawekezaji mbalimbali kupata maeneo ya kuhifadhia bidhaa zao ambazo zitasafirishwa nje ya nchi.Wadau wa bandari wapongeza Uendeshaji wa bandari wa kila siku unahusisha wadau mbalimbali kama vile mawakala wa meli na mawakala wa forodha ambao wanasema ujenzi wa gati jipya utoboresha shughuli zao za kila siku na kuwaongezea mapato. Ofisa Utekelezaji wa Kampuni ya Southern Shipping Services Ltd ambao ni Wakala wa Meli, Esther Mallya, anasema wao kama mawakala wa meli, wamefurahishwa na uamuzi wa serikali wa kutekeleza mradi wa ujenzi wa gati jipya kwa kuwa litawasaidia katika kufanya biashara ya bidhaa kubwa hususan korosho na saruji.Mallya anasema gati jipya litakuwa na manufaa ya kibiashara kwao kwa kuwa wana uhakika wa kupokea wateja wengi zaidi kutoka nchi za Comoro, Msumbiji pamoja na Zanzibar. Anasema gati hilo pia litaondoa msongamano wa meli bandarini, kuboresha utendaji kazi, biashara na mapato yao pia yataongezeka. Peter Majulle ambaye ni Meneja wa Kampuni ya uwakala wa meli ya Nahodha Maritime Promotions anasema: Sisi kama mawakala kazi yetu ni kupokea meli kutoka bandari mbalimbali kama vile Bandari ya Dar es Salaam, Comoro na Msumbiji, hivyo gati jipya litatusaidia sana hasa katika msimu wa korosho. Anaongeza kwamba gati hilo pia litapunguza muda wa meli kusubiri kuingia kwenye gati kwa sababu wakati mwingine meli zinalazimika kusubiri kwa muda wa wiki mbili. Naye Meneja wa Kampuni ya Pasiwa Cargo Freight ambao ni wakala wa forodha, Nelson Swalle, anasema Menejimenti ya Bandari ya Mtwara inawapa ushirikiano mzuri katika shughuli zao za kila siku. Pamoja na ushirikiano na ufanisi wa shughuli zao katika bandari hiyo. Swalle anasema, ni vyema baadhi ya changamoto ikiwemo ya ubovu wa barabara inayoingia geti namba tatu la bandari hiyo ikaboreshwa kwa kuwa wateja wao wamekuwa wakilalamika ubovu wa barabara hiyo.Anasema barabara nyingine ni ile inayoingia katika bandari ndogo ya Shangani pamoja na barabara inayoruhusu magari kugeuza ili kuingia katika mzani katika eneo hilo, ambazo nazo zinahitaji kuboreshwa ili kuyafanya magari ya wateja wao yasiharibike. Kuhusu ujenzi wa gati jipya, Swalle anasema litapanua uwezo wa Bandari ya Mtwara kupokea meli kubwa, litaongeza tija, wateja pamoja na kazi, jambo ambalo anasema litawanufaisha mawakala wengi.Ujenzi wa gati jipya katika Bandari ya Mtwara umefikia zaidi ya asilimia 50 na unatarajiwa kukamilika mwishoni mwa mwaka huu.  <topic>: kitaifa 